**Terapii complementare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aş prinde noaptea singură de gardă

Când pacienţii dorm ori sunt sedaţi,

M-aş încuia cu tine la mansardă

Într-o rezerv-am sta baricadaţi

O lună, două sau o veşnicie

Până-mi va trece setea de iubit,

Te-aş consuma încet fără să ştie

Nimeni de noi, iubito, c-am dorit

De-atâta timp să mă tratezi de toate

Acele fantezii ce mă aprind

Şi să-ţi tastez pe formele curbate

Vise cu flori de mai păcătuind.

- Nu-ţi pot promite-acum o terapie,

Nici nu există studii de prospect,

Efect advers şi nici anestezie

Să vindece iubirea. Predilect

Ai fost din ziua-n care stetoscopul

A tremurat pe pieptul dezvelit...

Nici tu, nici eu nu ştim etiotropul,

Dar inima pe-o muchie de cuţit

Aluneca şi noi urmăm cu grijă

Remediul ăsta strict complementar,

Că tu-mi pătrunzi în carne ca o schijă,

Zâmbind îmi torni șampanie-n pahar.

Ioan Grigoraș Liliana Trif